text: ACABEM EL CURS AMB 2 LÍNIES DE BICIBÚS – Granollers Pedala
  ACABEM EL CURS AMB 2 LÍNIES DE BICIBÚS
  Després de plantejar un projecte global de Bicibús que abarqués tota la ciutat de Granollers, hem començat centrant-nos en dues escoles: Salvador Espriu i Pereanton i amb una línia (la línia SUD), i dilluns 7 n'obrirem una de nova (la línia EST).
  QUÈ VOLEM DIR AMB UNA LÍNIA?
  El Bicibús fa un recorregut, sempre el mateix des d'un punt de la ciutat fins l'escola. En aquest recorregut hi ha diferents parades on es recull a les famílies (un adult responsable i els infants). Des de la primera parada a la última el Bicibús va creixent en volum de bicicletes.
  A la majoria de ciutats hi ha un Bicibús per escola, però a Granollers, de moment, cada línia recull alumnat de les dues escoles participants en la prova pilot i en un punt del recorregut es divideixen.
  Les línies actuals són la SUD, que va de Can Bassa, passant pel Palau d'Esports, Tres Torres, Roca Umbert fins a Can Comes on es divideix cap a cada escola. I la línia EST que iniciarem dilluns, que ve de l'Hospital pel passeig de la muntanya, rambla Josep Tarradelles, el centre fins a Can Comes on es troba amb la línia SUD i es divideixen cap a les escoles.
  PER UN BICIBÚS AUTÒNOM, EMPODEREM FAMILIARS I INFANTS
  Des de Granollers Pedala hem impulsat la iniciativa però la idea és empoderar als familiars perquè adquireixin autonomia i funcioni sense la nostra ajuda. I això es fa tenint en compte la seguretat i l'organització.
  És important que tant familiars com nens i nenes se sentin segurs. Per això el Bicibús té una estructura: unes persones conductores que van al davant, unes persones que van al darrera de la comitiva i els i les "passatgeres" circulen al mig i sempre al centre del carril. En les cruïlles, com en moltes de les nostres pedalades, alguna persona talla els carrers. Per saber a qui s'ha de recollir, hi ha un formulari d'inscripció on les persones participants confirmen la seva assistència a bicibusgranollers.org/inscripcions. En un futur esperem poder utilitzar l'aplicació que utilitzen a Vic. MÉS INFORMACIÓ A BICIBUSGRANOLLERS.ORG
  Publicat el 1 Juny 2021 7 Juny 2021 Posted in GeneralTagged bicibús, centres educatius, educació, escola i bicicleta, famílies, mobilitat	By txellremolins